**חרדיוּת ישראלית: עבר הווה ועתיד**

--דף מקורות—

1. **מלחמת תרבות והטראומה בעקבות הסחף לעבר החילון**

את אחי אנכי מבקש... לפנים ידעתים והיו בחורי חמד כולם, ומלמוד דעת הפילוסופיה הפך לבם לשנוא התורה ולומדיה... ואין איש בארץ להשיב נדחם.

 (הרב יהודה לייב מרגליות, 1747-1811)

ועל זה ידווה לבנו ותיסמר שערות ראשנו, בראותנו את הדור הצעיר… ודעותיו דעות של כפירה, רחמנא ליצלן, אין בו לא אמונה, לא יראה ולא תורה, שונאים הם את ה' יוצרם ואת ישראל עבדיו… בתי המדרש שהיו מלאים לומדי תורה נתרוקנו, ותחתם נתמלאו אגודות וחבורות אשר מטרתם כפירה ומיאוסה של תורה.

 (הרב קלונימוס שפירא, האדמו"ר מפיאסצנה, 1889-1943)

כֻּלָּם נָשָׂא הָרוּחַ, כֻּלָּם סָחַף הָאוֹר, שִׁירָה חֲדָשָׁה אֶת-בֹּקֶר חַיֵּיהֶם הִרְנִינָה.

 (חיים נחמן ביאליק, 1873-1934)

אל תשמע בני אל מוסר אב ואל תורת אם אל אוזן תט… הקשיבה איש לשיר הבן… ודרוס לך שביל וסורה מן הדרך הלך בה האב.

 (המשורר דוד שמעוני, 1891-1956)

איני מאמין לאלה האומרים, שיש לנו תרבות חיה מבפנים... אנו מתיימרים לשווא בתרבות מוסרית נעלה, העתידה להיות לאור גויים, בעוד חושך באהלינו ואופל בחיינו.

רחוב-היהודים הוא סמל מפלתנו, סמל גלות ישראל עם כל תוצאותיה המרות. אל תבקשו בה עץ פורח, שכבת דשא, זמירת צפרים, אויר בריא, פנים צוהלים, חיי-עומים – אל תבקשו, – כי לשווא יהיה עמלכם. כולה מראשה ועד וספה, כולה בוקה ומבולקה. בכל אשר תפנו, בכל אשר תשימו עיניכם תראו רק עקבות זוקן, מַדוה, הכנעה, שפלות, עוני וחסרון כל טעם.

 (מיכה יוסף ברדיצ'בסקי, 1865-1921)

יום אחד הגיע לקמיניץ המשורר החילוני ח"נ ביאליק, שבצעירותו עשה כמה שנים בישיבת וולוז''ין וידע את רבי ברוך-בֶּר מקרוב, מתוך רצון להיפגש עם "ידיד נעורים". בתחילה מאין [מאן?] רבי ברוך-בֶּר להעניק לו אפילו מבט אחד, הלא "אסור להסתכל בפני אדם רשע". לבסוף ניאות והותיר לו להיכנס לחדרו, אך לא נתן לו לביאליק שיפצה פה, כי אם פנה אליו בנימה של חמלה ואמר:

שנינו הסתופפנו בצלה של וולוז''ין, ועתה בוא וראה מה עלה בחלקך ומה בחלקי: ישראל חכם שבאומות ובני תורה פקחים שבעם, עמקני ליטא צועדים בראש השורה וטובי מוחותיה של ליטא, עידית שבעידית מסולת ישיבותיה שרויים בקמיניץ. וכאשר אשמיע לפניהם שיעור וחידוש בהלכה מתייגעים התלמידים להבין ומתפלפלים בסברותי, זה אומר כך כיוונתי וזה אומר לכך התכוונתי. טובי המוחות שבעולם עמלים אפוא מתוך השתוקקות, לירד לסוף דעתי ולשנן את החידושים שלי – והם יישארו קיימים לדורות…...

ואילו אתה מחבר שירים וחרוזים – ומי מפזם אותם? בוא ונצא לחוץ, נמצא פעוטונת בגיל הגן, מלוכלכת בבוץ וברפש ומקרקרת אחד מחרוזיך. הנה כזה הוא פרי עמלי וכזה הוא פרי עמלך!

 (משה שנפלד, ילקוט דעת תורה, סימן צב)

1. **עקרון ההסתגרות ('תיבת נח')**

ועוד גם זאת אני מבקש מכם: '"והיה מחניך קדוש!'". הרחוב טרף לגמרי ועלינו להישמר ולהיזהר ממנו. כמה שאפשר להימנע מנסיעה חוצה, יש להימנע! לא להתהלך בחוץ!

 (הרב שך, 1899-2001)

בזמן שהתותחים רעמו והחיילים היו תחת אש, כולם '"התגייסו למלחמה'" ואחזו בנשק שיהודים מטיבים לסייף בו –- התורה והתפילה. רבים חוו את דאגת האימהות טרוטות העיניים, והתפללו. המונים הרגישו את שנתו הנודדת של אב חסר מנוח, ואמרו תהילים. הכול חשו את מועקתן של משפחות נטולות מנוח תחת האזעקות קורעות השלווה, וקבלו קבלות להצלת עם ישראל. כולם כאבו את אלה שלא זכו לחזור, השם יקום דמם…...

עכשיו, עם הכרזת הפסקת האש ויציאת הכוחות, עלינו לזכור כי הדחפור המהרס של החילוניות הישראלית, לא דומם את מנועיו. המזימה נגד לומדי התורה לא נמוגה. חייבים להגביה את החומות. מגע וחיבור בין המחנה החרדי לחילוני זה טרף, בעיקר בשעה כזו.

 יתד נאמן (7.8.2014)

1. **עקרון 'דעת תורה': תמורה ישראלית לאחר השואה**

שלושת המאפיינים העיקריים של השינוי:

1. מסמכות בנוגע לפסיקת הלכה לסמכות בקבלת החלטות בכל שטחי החיים.
2. הכפפת הסמכות הפוליטית להנהגה הרבנית.
3. חובת צייתנות אבסולוטית להנהגה הרבנית, תוך שלילת כל מחשבת ביקורת. זאת בדומה לדוקטרינה הקתולית הידועה כ-Papal Infallibility’').

וכבר אמרו לנו חז"ל לשמוע לדברי חכמים, אפילו אומרים לנו על שמאל שהוא ימין, ולא לומר חס ושלום שבוודאי טעו מפני שאנוכי הקטנטן רואה בחוש את טעותם, אלא החוש שלי בטל ומבוטל הוא כעפרא דארעא כלפי בהירות שכלם וסייעתא דשמיא שלהם.

 (הרב אליהו דסלר, 1892-1953)

אין לדון את הוראת הגדולים מצד הצלחתה או כישלונה, שכן מדובר ב'תורה ממש', ולתורה יש לציית בלי חשבונות של רווח והפסד.

 (הרב אברהם ישעיהו קרליץ, "חזון איש", 1878-1953)

1. **חינוך**
2. מתורה בלבד לקבוצה מובחרת לתורה בלבד לכל

לא יתכן כדבר הזה. **עלינו מוטל לדאוג לכך, שכל אחד יהיה גדול בתורה**, ועלינו לתת לכל אחד ואחד את האפשרות שיצמח ממנו גדול בתורה. לפי שיטתך אנחנו מניחים מלכתחילה את זה שאינו כשרוני להיות בעל בית, אמנם בעל בית טוב שיעשה את תורתו קבע – אך אין לנו רשות לעשות כן, אנחנו מצווים לשאוף לכך שייהפך לגדול בתורה.

אמנם הצדק איתך, שכדי להיות גדול בתורה צריך להיות מחונן בכישרונות. אבל יכול להיות אדם ללא כישרונות, סתום לגמרי, שהוא הולך ומגיע לפינת הרחוב, ומסתובב לרחוב השני, והנה נפתחים לפניו כל הכישרונות וכל המעיינות והוא נהפך לבעל כשרון עצום.

 (החזון איש)

1. התנגדות ללימודי חול

יש לדאוג שכל זמנו של התלמיד יהיה מנוצל ללימוד תוה"ק (=תורתנו הקדושה) ואסור לתת לתלמיד שום אפשרות ללמוד לימודי חול.

 (הרב שך, 1899-2001)

כל גדולי ישראל זצוק"ל ויבלחט"א (=ויבדלו לחיים טובים אמן), כבר יצאו בעבר נחרצות נגד הקמת והפעלת מסגרת '"ישיבה'" בשילוב לימודי חול, המשלבת לימודי בגרות לצד לימודי קודש, על כך שיש בזה שיבוש הדעות וחובה להיזהר ולהתרחק מכל מגמות הרות אסון אלו שהם היפך החינוך הטהור ודרך התוה"ק (=התורה הקדושה), כאשר המגמה היא לשלבם בגיוס צבאי ובעבודה.

[...] לא ניתן לכנות את השם הקדוש '"ישיבה'" –- בית היוצר הרוחני של עם ישראל לדורותיו, עוד מימי שם ועבר (=בנו ונכדו של נח), בו ממיתים עצמם בחורי ישראל על לימוד התורה בטהרתה, מתוך התנתקות מוחלטת מלימודי חול והבלי העולם הזה, על מנת לעלות ולהתקדש בתורה הקדושה ובחיים המושתתים על דרך התוה"ק –- על מוסד כלאיים שכזה.

 יתד נאמן (7.5.2014)

1. **שוק העבודה**

ואנשי חיל הם אבירי הלב בשלמות הבטחון כולו לעשות מצוות תמיד ולהגות בתורה יום ולילה אף שבביתו אין לחם ושמלה ובניו ובני-ביתו יצעקו לו הבה לנו מחייה להחיינו ולפרנסנו ואינו משגיח עליהם כלל ולקולם לא יחת… כי בטלו כל אהבותיו נגד אהבת ה' ותורתו ומצוותיו

 (הגאון מווילנה, 1720-1797)

הזהרו בבני עניים שמהם תצא תורה! [...] וככל שאדם לומד תורה מתוך הדחק, כך גם ההצלחה גדולה יותר, לפי שהקדוש-ברוך-הוא משלם על כך שלומד מתוך הדחק. זו הרי דרכה של תורה וכך היא דרך הצמיחה בה, פת במלח תאכל... עלינו לדעת שכך היא דרך הצמיחה, וכך נעשים גדולים, ואין דומה מי שלומד תורה מתוך הדחק למי שלומד מתוך הרווחה. ומי שרוצה "לדאוג" לאברכים בכל מיני רעיונות רעים, רק מבקש רעתם! מי שרוצה לעזור, שיתמוך כלכלית ויסייע לאחזקתם. חלילה מלמצוא פתרונות זרים ולהביא רעיונות לא טובים. נכון, אברכים לומדים מתוך הדחק, אבל זו רק מעלה גדולה.

 (הרב אהרן לייב שטינמן, 1914-2017)

1. **השירות הצבאי**

ויכשילום ב[עוונות] קלות וחמורות במחנות הנח"ל החרדי, שם משכנים בכפיפה אחת עוברי עבירות חמורות יחד עם עלמי חמודות. וזעקת שבר של הורים ומורים נשמעים, על בני ציון יקרים, שהגיעו ליד חילול שבת ועבירות חמורות וביזוי כל קודש. ויפלו בקרב מחנות הצבא, שם שוררת אווירת פריקת עול...

 (הרב עובדיה יוסף, 1920-2013)

דווקא בימים אלו, כאשר אויבי ישראל הרימו ראשם ובמדינות ערב המקיפות את ארצנו מתבצעות תהפוכות מאיימות של העולם הערבי, עם ישראל צריך לשמר, לעודד ולחזק את החיל החשוב והמוביל בעמנו לאורך ההיסטוריה העקובה מדם של העם היהודי כולו, לומדי התורה. הנציגות החרדית לא תנוח עד שיובטח בעז"ה כי יושבי אוהלים יוכלו להמשיך לשקוד ולעמול בתורה, למען קיומו ושמירתו של העם כולו.

 (ח"כ משה גפני)

**חרדיות מתחדשת Renewal Haredism**

1. **על עקרון 'דעת תורה'**

עקרון 'דעת תורה' הינו "חידוש מרחיק לכת, כמעט יש מאין, בלב לבה של חברה שחרתה על דגלה את ההתנגדות לחידושים."

 (פרופ' בנימין בראון)

יש אומרים אין משיבין את הארי אחר מותו (=אין מערערים על רבני עבר), התשובה: רוח אל עשתנו כלנו, ומחומר קורצו הקדמונים כמונו, ואוזן מלים תבחן.

 (רבי אברהם אִבּן-עזרא, 1089-1167)

וצריך שמשפטי תורתנו יהיו מסכימים אל השכל והסברא.

 (הרדב"ז, 1479-1573)

1. **על שילוב לימוד תורה עם עבודה**

כל המשים על לבו שיעסוק בתורה ולא יעשה מלאכה ויתפרנס מן הצדקה, הרי זה חילל את ה' וביזה את התורה וכיבה את מאור הדת, וגרם רעה לעצמו ונטל חייו מן העולם הבא [...], ועוד ציוו ואמרו: אל תעשם עטרה להתגדל בהם ולא קרדום לחפור בהם. ועוד ציוו ואמרו: אהוב את המלאכה ושנא את הרבנות. וכל תורה שאין עמה מלאכה סופה בטלה וגוררת עוון, וסוף אדם זה שיהיה מלסטם את הבריות.

 (רמב"ם, 1138-1204)

אחר שיצא מבית הכנסת ילך לבית המדרש ויקבע עת ללמוד וצריך שאותו עת יהיה קבוע שלא יעבירנו אף אם הוא סבור להרויח הרבה.

אחר כך ילך לעסקיו דכל תורה שאין עמה מלאכה סופה בטלה וגוררת עוון כי העוני יעבירנו על דעת קונו...

 (שולחן ערוך, רבי יוסף קארו, 1488-157)

אבי מעולם לא התפרנס וגם לא נתאכסן בחינם, ואת כספו השיג תוך נדודים ממושכים ממקום למקום לשם מכירת ספריו... בשנות הארבעים שלו, כבר עזבה אמי את מסחרה בחנותה ונתפרנסו רק ממכירת הספרים, ובשביל זה עוּנָה אבי בדרך, כמה ירחים בכל שנה ושנה.

 (עדותו של בן הרב ישראל מאיר הכהן, ה"חפץ חיים", 1838-1933)

אז יאמרו בגויים, עם ה' אלה ומארצו יצאו, ולא יש נְבָלָה שלא מלומדים בה, ולא רמאות שלא בקיאים בה, ולא זיוף שלא ידעו בו, עד שיאמרו בגויים שהתלמוד אשר היהודים מלמדים לבניהם, אינו אלא חריפות וחריצות לרמות את הבריות. ואמנם, אם היה בידם מלאכה להתפרנס בה, לא היו עושים כל אלה, כמו שאמרו חז"ל "העניות מעבירה את האדם על דעת קונו", והקולר תלוי בצווארי אבותם שלא למדו אותם אומנות בקטנותם, ולמה יאמרו הגויים '"הודי רמאי הוא ונְבָלָה עימו, ולמה יחרפו תורת ה'?!" על כי חמאס יגיע כפיך, ותבזה כל העושה מלאכה; ויותר חרה לי על תלמידי חכמים שלא רוצים ללמד לבניהם אומנות, רק תורה לבד, וסומכים על עצמם שבניהם יהיו רבנים ודיינים. ולא רבים יחכמו בתורה עד שיגיעו להיות מורה הוראה בישראל, ונשארים קרח מכאן וקרח מכאן.

 (רבי פנחס אליהו הורביץ מווילנה,1765-1821)

מעולם, בשום צורה ואופן, לא היה בעם היהודי מצב שבו היו אלו שאמרו לזולתם: אנחנו החלטנו ללמוד, כעת אנו עניים מרודים, ולכם אין ברירה אלא לתמוך בנו כספית. ההפך הוא הנכון; באין-ספור מקורות אנו רואים בבירור שאפילו גדולי הרבנים שילבו לימוד תורה עם עבודה לפרנסתם, ולא היו לעול על אחרים. [...] כל אדם בעל ידע ביהדות שיחשוב במעט יושר וצלילות, יוכל להסיק שלפי האמור בכל המקורות היהודיים, לא ייתכן מצב שבו קבוצה גדולה מאוד של בני אדם מחליטה על דעת עצמה ללמוד תורה במשך מרבית שעות היום, בעוד שהיא מטילה על אחרים לדאוג לה לפרנסתה. וכשאני מדבר על הטלת עול הפרנסה על אחרים, אני מדבר הן על מדינת ישראל והן על הנשים החרדיות, שמתייגעות מאוד כדי לפרנס את הבעל.

 (הרב חיים אמסלם, לשעבר ח"כ בתנועת ש"ס)

1. **על עקרון ההסתגרות ((Isolationism**

אם יצטרכו על פי המלכות ללמוד לימודי חול גם כן, יהא בהשגחה מהרב וראשי ישראל, שיהא המורה ירא אלקים, וזה אי אפשר אם [לא] יהיה כל אחד דואג לבניו, ואין בידו לברור איזה מורה הגון ומחזיק הדת... יהא ההשגחה על פי המורה אשר יבחרו, שלא יסורו מדרך התורה, וגם יהיו מפנים שעות מרווחים (=שעות פנויות) לעסק התורה, וזה וזה יתקיים בידם".

 אינני מכחיש את חשיבות הלימוד של המקצועות הכלליים בישיבה, ובמיוחד את לימוד השפה הרוסית, ואני חושב שמחובתי, לפי כוחותי ויכולתי, לתמוך בפיתוח הלימודים האלה בישיבה.

 (הרב נפתלי צבי יהודה ברלין, הנצי"ב מוולוז'ין, 1816-1893)

השכלה בכלל, ובתוך זו גם לימוד הלשון הרוסית, לא הייתה בוולוז'ין נרדפת או שנואה. אבא ז"ל עצמו היה קורא עיתונים והתעניין בספרים עבריים – אף כי לכמה מהם התייחס בשלילה – וגם ציווה על בניו ללמוד רוסית. מלבד עיתונים עבריים, היו באים לביתנו תמידים כסדרם גם עיתונים גרמניים, שאחדים מבני הבית קראו בהם, וגם כמה מבני הישיבה שהיה להם עניין בזה, היו לוקחים אותם לקריאה שלא בהיחבא כלל.

 (מתוך עדות בנו, הרב מאיר בר-אילן)

שמעתי שבברלין חיבורי אנטיקעואר בזול מאוד ורצוני להשיג חיבורים שונים בדבר ההגיון – לאגיק – המדברים בפרטי ידיעה הלזו ואולי גם מידיעות שונות ופרטות כמו על יורי (=משפטים) כו' מידעצין כו'... יאבה נא כבודו למחול לכתוב לברלין בזה ולהודיעני..."

 (רבי ישראל סלנטר במכתב לתלמידו, 1810-1883)

לחלק גדול מתלמידי הישיבה הרגילים, השקדנים, הייתה השכלה הרבה יותר רחבה ממה שאנחנו חושבים. למשל, אני הכרתי היטב את רבי יחזקאל אברמסקי, נפגשנו כל חודש, והוא ידע הרבה ספרות רוסית, ואפילו קומוניסטית. גם רבי אהרן קוטלר הכיר את כל הספרות הרוסית – הוא היה יכול אפילו לצטט את פושקין. אני שמעתי פעם שיחה של הרב דסלר ובה הוא ניתח את ההבדל בין פרויד ובין רבי ישראל סלנטר זצ"ל, והוא ציטט קטעים שלמים מפרויד בעל-פה. בשיחה אחרת הוא דיבר על קאנט, וגם ממנו ציטט בעל-פה מילה במילה."

 (עדותו של הרב פרופ' זאב לב)

ליבו היה ער וחושיו פתוחים לקלוט את היפה והנשגב והמועיל גם יחד. ניחן כמלחין וידע נגן בכינור ובחליל, הבין במכניקה ובאדריכלות, וברפואה הבחין כבקי ורגיל. ידע לשון וספר, שמע רוסית, פולנית ואשכנזית (=גרמנית), קרא ספרים חיצוניים, ויד ושם לו בהוויות העולם. [...] חיבה יתירה חיבב סוסים ומעשה מרכבה. ביקר לפרקים בחוץ לארץ והזין את עיניו וליבו מתרבות המערב: ראה תערוכות, שמע תזמורות משובחות, והכניס לביתו מיסוד של תפארת.

 (על רבי ישראל פרלוב, האדמו"ר מקרלין, 1868-1921)

1. **על ההסללה ללימוד תורה בלבד**

בשום מקום לא נמנעו חכמינו מלגלות חולשות ושגיאות, קטנות כגדולות, במעשי אבותינו הגדולים: ודווקא על ידי כך הגדילו תורה, והאדירו את לקחה לדורות. אף כאן, הערה אחת שלהם מרמזת לנו, כי הניגוד העמוק שבין נכדי אברהם, מקורו העיקרי היה - לא רק בתכונותיהם - אלא גם בחינוכם הלקוי. כל עוד היו קטנים, לא שמו לב להבדלי נטיותיהם הנסתרות (עיין פסוק כד'). תורה אחת וחינוך אחד העניקו לשניהם, ושכחו כלל גדול בחינוך: 'חנך לנער על פי דרכו' וגו' (משלי כ"ב, ו). יש לכוון את החניך בהתאם לדרכו המיוחדת לו בעתיד, ההולמת את התכונות והנטיות הרדומות בעמקי נפשו, וכך לחנך אותו לקראת המטרה הטהורה, האנושית והיהודית כאחת. התפקיד היהודי הגדול אחד ויחיד בעיקרו, אך דרכי הגשמתו רבות ורבגוניות, כריבוי תכונות האדם, וכרבגוניות דרכי חייהם.

כאשר נקבצו בני יעקב לשמוע את ברכת אביהם, והלה ראה בהם את שבטי ישראל שלעתיד, לא ראה רק כוהנים ומורי הוראה; הנה עמד שם שבט הלוויה ושבט המלוכה, שבט הסוחרים, שבט האיכרים, ושבט הלוחמים; עמד שם לנגד עיניו העם כולו, על כל סגולותיו הרבגוניות, ועל כל דרכי התפתחותו; את כולם הוא ברך, 'איש אשר כברכתו ברך אתם' (בראשית מ"ט, כח), איש איש בסגולותיו המיוחדות לו. כי ברית ה' הכרותה עם אברהם, חפצה באומה בריאה, שלמה ורעננה; מטרתה לבנות חיי עם שלמים על כל צורותיהם הרבגוניות, על מנת לכוון אותם אל התפקיד הגדול האחד: לשמור דרך ה' לעשות צדקה ומשפט. הכוח והאומץ, לא פחות מהמחשבה והרגש, ימצאו שם את גיבוריהם העובדים לה, ובמקצועות שונים יקיימו כולם את התפקיד הגדול של הכלל.

דווקא משום כך - 'חנך לנער על פי דרכו', חנכהו למטרה הגדולה האחת על פי דרכו המיוחדת לו, בהתאם לעתיד הצפוי לו מנטיותיו. המושיב את יעקב ועשו על ספסל לימודים אחד, ובאותם הרגלי החיים מחנך אותם כאחד לחיי לימוד ומחשבה - מובטח לו שאת האחד מהם הוא מקלקל. יעקב ישאב ממעיין החכמה בחפץ גובר והולך, ואילו עשו רק יצפה ליום, בו ישליך מאחורי גבו את הספרים הישנים, ויחד אתם תעודת חיים גדולה, שהכיר אותה רק באופן חד צדדי, ובדרך שמעצם טבעו הוא סולד בה. אילו העמיקו יצחק ורבקה לחדור לנפש עשו, אילו הקדימו לשאול את עצמם, היאך יכולים גם האומץ, הכוח והגמישות הרדומים בנפש עשו - היאך יכולים כל אלה להטות שכם לעבודת ה' כי אז 'הגיבור' שלעתיד לא היה הופך ל'גיבור ציד', אלא ל'גיבור לפני ה' ' באמת. יעקב ועשו, על כל נטיותיהם השונות, היו נשארים אחים תאומים ברוחם ובדרך חייהם; עוד מראשית הייתה חרבו של עשו כורתת ברית עם רוחו של יעקב; ומי יודע איזה שינוי היה צפוי לקורות הימים על ידי כך. אך לא כן היה : 'ויגדלו הנערים', רק משגדלו הנערים והיו לגברים, הופתעו הכול לראות, כי אלה אשר מרחם אחד יצאו, ויחד נתגדלו, נתחנכו ולמדו, היו כה שונים בטבעם ומנוגדים במעשיהם".

 (הרב שמשון רפאל הירש, 1808-1888)

1. **על השירות הצבאי**

"הַאַחֵיכֶם יָבאוּ לַמִּלְחָמָה, וְאַתֶּם תֵּשְׁבוּ פה?!"

 (**במדבר**, לב', ו')

ביום א' אייר תש"ח (10.5.48) נחתם הסכם ביננו ובין כבוד הרבנים הראשיים עם ועד הישיבות, הקובע את מקומם של בני-הישיבות במערכת הגיוס; סוכם, שבני-ישיבה בגיל 17-22 יקבלו אימונים במרוכז במסגרת מיוחדת שתיקבע לכך, מקום האימונים ייבחר בהסכמת ראשי הישיבות; כן נקבע שבני-ישיבה מגיל 23 ומעלה יקבלו אימונים במרוכז ויתחייבו להתגייס לחיל-משמר עירוני – מרכז הגיוס התחייב, כי השירות יעשה מתוך הקפדה חמורה בנוגע לחוקי הדת והמוסר.

יש לציין כי בחורי הישיבות ממלאים את התפקידים המוטלים עליהם באמונה ובמסירות. ובניהם – גם מאנשי 'נטורי קרתא'. (גדוד טוביה מנה 370 נפש)

 מתוך דו"ח לשכת הגיוס ירושלים, 1948

אין רואים את הרוח, אבל היא הנוהגת את הספינה, ולא הסמרטוטים האלה המתנפנפים מעל התורן לעיני כל.

 חיים נחמן ביאליק